บลจ.กสิกรจ่ายปันผลกองสหรัฐ14ก.พ.
บลจ.กสิกรไทยจ่ายปันผล “กองทุน K-USA”  รับวาเลนไทน์ร่วม 14 ล้านบาท ชี้แนวโน้มเศรษฐกิจดี แนะเล็งจังหวะทยอยสะสมเดือนนี้
12 ก.พ. 2556

บลจ.กสิกรไทยจ่ายปันผล “กองทุน K-USA”  รับวาเลนไทน์ร่วม 14 ล้านบาท ชี้แนวโน้มเศรษฐกิจดี แนะเล็งจังหวะทยอยสะสมเดือนนี้
นายนาวิน  อินทรสมบัติ  ผู้ช่วยกรรมการผู้จัดการ บริษัทหลักทรัพย์จัดการกองทุน กสิกรไทย เปิดเผยว่า  บลจ. กสิกรไทย จะจ่ายเงินปันผลกองทุนเปิดเค ยูเอสเอ หุ้นทุน (K-USA)  สำหรับผลการดำเนินงานตั้งแต่วันที่ 7 กันยายน 2555 ถึงวันที่ 31 มกราคม 2556  ให้ผู้ถือหน่วยลงทุนที่มีชื่อในสมุดทะเบียนเวลา 8.00น.ของวันที่ 31 มกราคม 2556  ในอัตรา 0.20 บาทต่อหน่วย มูลค่าการจ่ายปันผลทั้งสิ้นร่วม 14 ล้านบาท โดยมีกำหนดจ่ายปันผลดังกล่าวในวันที่ 14 กุมภาพันธ์ 2556 
ด้านมุมมองการลงทุนและแนวโน้มเศรษฐกิจสหรัฐฯ บลจ.กสิกรไทย มองว่า ตัวเลขเศรษฐกิจส่วนใหญ่ยังคงออกมาสูงกว่าการคาดการณ์ของนักวิเคราะห์ แม้ว่าไตรมาส 4 ที่ผ่านมา จีดีพีสหรัฐฯ จะออกมาติดลบเป็นครั้งแรกในรอบหลายปี จากเหตุพายุแซนดี้ พัดถล่มสหรัฐฯในช่วงเดือนพฤศจิกายน 2555  รวมถึงการชะลอการใช้จ่ายของรัฐบาลก่อนที่จะมีการเจรจาตกลงกันในเรื่องการแก้ไขปัญหาหน้าผาการคลังได้ ซึ่งบลจ. กสิกรไทย มองว่า เหล่านี้เป็นเพียงปัจจัยระยะสั้น
สำหรับแนวโน้มตลาดหุ้นสหรัฐนั้น คาดว่าการดำเนินมาตรการกระตุ้นเศรษฐกิจและการประกาศคงอัตราดอกเบี้ยไว้ในระดับต่ำจะยังคงผลักดันให้ตลาดหุ้นสหรัฐฯ มีความน่าสนใจในฐานะทางเลือกเพื่อการสร้างโอกาสรับผลตอบแทนที่ดีได้ และแม้ว่าตลาดหุ้นสหรัฐฯ จะปรับตัวขึ้นค่อนข้างมากแล้ว แต่ระดับราคาปัจจุบันยังคงต่ำกว่าค่าเฉลี่ยในระยะยาว โดย P/E ในปัจจุบันอยู่ที่ประมาณ 13 เท่า ซึ่งหากเทียบกับค่าเฉลี่ย 10 ปีที่ระดับ 14.2 เท่าในขณะที่บริษัทจดทะเบียนต่างๆ ยังคงเติบโตได้อย่างต่อเนื่องเช่นนี้ เชื่อว่าดัชนีจะสามารถปรับตัวเพิ่มขึ้นได้อีกเช่นกัน 
สำหรับปัจจัยระยะสั้นที่อาจต้องจับตามอง คือ ในเดือนกุมภาพันธ์นี้อาจมีข่าวเกี่ยวกับการเจรจาปรับลดรายจ่ายภาครัฐและเพดานหนี้ ซึ่งอาจจะกดดันตลาดหุ้นสหรัฐฯ ในช่วงสั้น จึงถือเป็นโอกาสสำหรับผู้ลงทุนที่สามารถรับความเสี่ยงได้พอสมควรหรือต้องการกระจายความเสี่ยงด้วยการลงทุนในต่างประเทศ ที่จะทยอยสะสมเพื่อโอกาสรับผลตอบแทนจากการฟื้นตัวของเศรษฐกิจสหรัฐฯ ในอนาคต”  นายนาวินกล่าว